
1
 Johdanto





Olen usein miettinyt, mistä kiinnostukseni leipomiseen on tullut. Asuessamme Kotkassa 1960-luvulla äitini oli Liiton leipomossa siivoojana. Minä olin tuolloin 12-vuotias ja pääsin äitini mukaan usein leipomoon auttamaan siivouksessa. Siivosimme leipomossa jauhot lattialta pois, pesimme taikinakoneet ja niin edelleen.


Tuolloin ajattelin, että olisi kiva päästä joskus leipomoon töihin. Jos joku olisi tuolloin sanonut, että kolmen vuoden päästä näin teenkin, olisin kyllä nauranut kunnolla. Kun sitten muutimme 1968 Kotkasta Helsinkiin, isämme uusi työpaikka siirtyi sinne. Asetuimme Helsingissä Maunulaan, joka on rauhallinen asuinalue lähellä Pirkkolan ulkoilualuetta, ja viihdyimme siellä hyvin. Ollessani viimeisellä luokalla Maunulan koulussa, ikää minulla oli 15 vuotta, olin ajatellut mennä koulun jälkeen ammattikouluun tai sitten suoraan töihin, kun opettajamme Tauno Marjaniemi yhtenä aamuna koulussa tarjosi leipurin oppisopimusta Elannon leipomoon. Kiinnostuin heti työstä, mutta työpaikka oli järjestetty eräälle toiselle oppilaalle. Hän ei ollut kuitenkaan kiinnostunut työstä ja minä sitten nostin käteni ja ilmoitin kiinnostukseni työhön, koska minulla oli leipomosta hyviä muistoja. Opettajani oli erittäin tyytyväinen, että työpaikka kelpasi minulle.


Pääsin jo heti seuraavana maanantaina työhaastatteluun leipomoon. Minut otettiin heti hyvin vastaan, paikalla oli leipomon esimies Reino Rautiainen, työnjohtaja Huugo Peltola ja oppilasmestari Helli Johansson, jotka haastattelivat minua. Ilmapiiri oli kuitenkin hyvin rento. Kun haastattelu oli ohi, odotin sitten päätöstä toisessa huoneessa. He pitivät yhteisen palaverin ja päätös tuli yllättävän nopeasti. Minut luvattiin ottaa koeajalle leipomoon. Ensimmäiset kolme kuukautta olisin koeajalla, jonka jälkeen minulle tarjottaisiin kolme vuotta kestävää oppisopimusta leipurin ammattiin. Minulle luvattiin palkka koko oppisopimusajalta, ensimmäinen vuosi olisi kuitenkin 75 prosenttia normaalipalkasta. Sopimukseen liittyi myös kaksi neljän kuukauden ammattikoulujaksoa. Teimme sopimuksen jo samana päivänä 12.5.1969, ja aloitin työt heti siltä istumalta. Ajattelin silloin tämä on minun onnenpäiväni, koska tästä olin aina haaveillut, että saisin palkkaa koko oppisopimusajalta. Kun sitten palasin palasin kotiin, kaikki olivat iloisia, koska olin saanut työpaikan. Etenkin isäni oli ylpeä.


Hänellä oli ollut vahva epäilys, että Markkua ei kukaan palkkaa töihin. Ajattelin silloin, että pääsinpä kerrankin näyttämään. Opettajani Tauno Marjaniemi oli iloinen puolestani, ja lupasi laittaa koulun päättötodistuksen minulle myöhemmin, koska koulua oli vielä jäljellä muutama kuukausi.

 Oppiaika

Elannon leipätehtaan kahvileipomon joulukiireitä. 1965.


(Kuva: Kansan Arkisto)





Aamulla leipomossa meidät leipurioppilaat koottiin samaan ”oppilasmestarin pöytään” tekemään töitä. Meitä oli osastolla kaikkiaan kahdeksan oppilasta. Teimme myös tutustumiskierroksen kahvileipäosastolle. Kaikki leipurit olivat hyvin ystävällisiä ja tulivat toivottamaan tervetulleeksi leipomoon sekä esittelemään itsensä. Osastolla oli yksi vastaava työnjohtaja sekä kaksi muuta työnjohtajaa, ja jokaisessa pöydässä oli vielä oma esimies. Lähes kaikki työt tehtiin käsin, koska koneita oli vähän. Katselin siinä ympärilleni ihmisvilinää, sekä työn paljoutta ja muistan ajatelleeni, että tämän kaiken oppimiseen menee varmasti koko elämä. Laitoin myös merkille, että osastolla lämpötila oli todella korkea ja myös erittäin voimakas leivän haju sai minut voimaan pahoin. Jaksoin kuitenkin vielä kiertää tutustumiskierroksen loppuun, ennen kuin karkasin leipomosta kuumuudesta kotiin. Tämä outo katoaminen sai hälytyskellot soimaan koko osastolla ja pientä poikaa etsittiin joka paikasta, myös suurista padoista. Palasin seuraavana aamuna kello kuusi leipomoon. Kaikki kyselivät, mitä oli tapahtunut ja minne olin kadonnut. Jatkoin kuitenkin taas ympäristön tarkkailua ja työharjoittelua ja yritin sopeutua korkeaan lämpötilaan ja raa’an leivän hajuun.


Leipomossa sai olla tarkkana, ettei sattuisi mitää työtapaturmaa. Havaitsin, että koneet olivat vaarallisen näköisiä ja harvoissa koneissa oli kunnollisia suojia estämään työtapaturmia. Ajattelin silloin, että minä en ainakaan työnnä sormiani tuonne koneen sisään. Kyllä näitä tapaturmia sattuikin monille, ja usein mietin, että turmia sattuu usein samoille henkilöille. Mietin oliko heidän työtavoissaan jotain erikoista.


Kun sitten aloin pikkuhiljaa tutustua leipomon väkeen, huomasin, kuinka mukavia ihmisiä ja mielenkiintoisia persoonia koko leipomossa oli töissä. Osaston vastaava työnjohtaja Arska Holopainen tuli kysymään minulta aamulla, olenko koskaan leikkinyt vesisotaa. Vastasin myöntävästi, jonka jälkeen hän sitten kysyi haluanko leikkiä sitä täällä. Innostuin heti ja vastasin, että joo totta kai. Menimme yhdessä kahvileipomon taikinaparvelle, jossa sijaitsi isojen taikinapatojen pesupaikka, sitten hän neuvoi taikinapadan toiminnot ja käytön sekä miten pata pestään taikinasta puhtaaksi. Ensimmäinen työ leipomossa vaikutti todella kivalta, mutta niitä patoja olikin sitten kymmenen ja se kyllä kävi jo työstä.


Jokainen työntekijä leipomossa oli omanlaisensa persoona. Kaikilla oli oma näkemyksensä vallitsevaan elämään, eikä yhtään samanlaista löytynyt. Eräs savolainen leipuri kertoi aina vitsejä, joille alkoi nauraa itse niin paljon, ettei aina ymmärtänyt, miten se vitsi päättyi. Leipomossa oli hierarkia: esimiehinä osastoilla oli työnjohtajat, sitten olivat vanhemmat leipurit ja mestarit, jotka tekivät vaativampia ammattitöitä. Tämän jälkeen oli nuoremmat leipurit, ns. kisällit, jotka tekivät erilaisia vaihdetöitä sekä normaalia leipurin työtä. Kisällin piti hakea vielä ammattikokemusta lisää 3–5 vuotta talon ulkopuolelta, jotta hänet kelpuutettiin mestariksi tai mestarin avuksi, joskin 1970-luvulla tästä luovuttiin. Tämän jälkeen tuli leipureille alempi ja ylempi ammattitutkinto, joka oli leipurimestaritutkinto. Tämä tutkinto on voimassa vielä nykyisinkin.


Leipomoapulaiset olivat vaihdetyössä, esimerkiksi pakkaus ja pullakoneilla ja -uuneilla vastaanottamassa. Siivoojat olivat erikseen. Itse olin oppilas ja olin hierarkian pohjalla. Pääsin näin tutustumaan jokaiseen persoonaan työpäivän aikana todella hyvin. Olin kaikkien kaveri ja ystävä, kun olin vasta pieni oppilas.

Oppilas Markku ja leipurimestari Herbert Ghanh. 1970.


(Kuva: Markku Heikkilän arkisto.)














3
 Ensimmäiset vuodet





Ensimmäisenä vuonna leipomossa tein paljon aputyötä uunilla ja koneilla. Välillä pääsin harjoittelemaan myös ammattitöitä: punnitsemaan raaka-aineita tai leipomaan pitkoja isoon pöytään. Menin sitten eräänä aamuna isoon pöytään leipomaan, koska oppilaspöytä oli jo täynnä. Ajattelin että viereisellä pöydällä oli hyvin tilaa. Menin siihen, otin laatikosta kaulimen ja kävin töihin. En ehtinyt olla siinä kuin hetken, kun yhtäkkiä joku nappasi minua niskasta kiinni ja otti kaulimen kädestäni hyvin vihaisesti. Samassa lensin pienen matkaa. Läheisen roskakorin edessä seisoi tosi iso roteva nainen ja hän sanoi vihaisesti, että anna olla viimeinen kerta kun otat minun kaulimeni. Minulle ei ollut kukaan kertonut,että useilla leipureilla oli omat nimikkokaulimensa ja paikkansa isossa pöydässä. Kyllä minä sen jälkeen muistin pitkän aikaa, missä oli minun paikkani. Minulla oli myös paljon ystäviä ja suojelijoita leipomossa, joten minulla ei ollut hätää joutua jyrän alle. 15-vuotiaana olin tosi pienikokoinen, joten varoin kaikkia vaaran paikkoja, myös leipomon pöydät olivat hieman liian korkeita minulle. Muistan, kun kerran leipomon iso tuuletin nappasi minut lattialta ja veti minua sisäänsä. Näin edessäni tuulettimen isot siivet, jotka pyörivät kovaa ympäri ja viime hetkellä sain esiliinan vedettyä pois päältäni ja pelastuin. Esiliina meni ison tuulettimen akselin ympäri laite jatkoi vain pyörimistä. Eräs leipuri oli nähnyt tapauksen kauempaa ja hän oli seurannut tilannetta huvittuneena. Kyseisen ison tuulettimen takaseinään tuli myöhemmin suojaritilä. Jo seuraavana kesänä olin kasvanut pituutta ja painoa, jonka ansiosta pärjäsin osastolla paremmin.

